नेपाली टोली सबैमा पराजित
तेस्रो खेलमा पाकिस्तानसँग १ सय ३० रनले पराजित भएपछि नेपाली टोली जितविहीन हुँदै एसिया कप हिलचियर टान्टी-२० क्रिकेट प्रतियोगिताबाट बाहिरिएको छ । नेपालले यसअघि भारत र बंगलादेशसँग पनि पराजय बेहोरेको थियो । शनिबार हुने फाइनलमा भारत र पाकिस्तान आमने-सामने हुनेछन् ।
काठमाडौँ — तेस्रो खेलमा पाकिस्तानसँग १ सय ३० रनले पराजित भएपछि नेपाली टोली जितविहीन हुँदै एसिया कप हिलचियर टान्टी-२० क्रिकेट प्रतियोगिताबाट बाहिरिएको छ । नेपालले यसअघि भारत र बंगलादेशसँग पनि पराजय बेहोरेको थियो । शनिबार हुने फाइनलमा भारत र पाकिस्तान आमने-सामने हुनेछन् ।चार टोलीसम्मिलित प्रतियोगितामा समूह चरणमा शतप्रतिशत जितसाथ ६ अंक बटुल्दै भारत शीर्षस्थानमा रह्यो । ३ खेलमा २ जित हासिल गरेको पाकिस्तान ४ अंकसहित दोस्रो स्थानमा रहँदा बंगलादेश र नेपालको यात्रा समूह चरणमै सीमित बन्यो । हिलचियर क्रिकेटको महादेशीय प्रतियोगिता पहिलोपल्ट आयोजना भएको हो ।कीर्तिपुरस्थित त्रिवि क्रिकेट मैदानमा शुक्रबार पहिलो खेलमा टस हारेर ब्याटिङ गरेको पाकिस्तानले मध्यक्रमका मोहम्मद लतिफको सानदार इनिङ्स सहयोगमा २० ओभरमा ४ विकेट गुमाई २ सय ६९ रनको ठूलो योगफल खडा बनायो । लतिफले ५५ बलमा २३ चौका र ६ छक्काको सहयोगमा १ सय ४६ रनको शतकीय इनिङ्स खेले । पाकिस्तानका कप्तान शाजित अली अब्बासीले पनि ३६ बलमा ६२ रनको योगदान गरे । बलिङतर्फ नेपालका डम्बर मगर र यामबहादुर श्रेष्ठले १-१ विकेट लिए ।२ सय ७० रनको लक्ष्य पछयाएको नेपालले निर्धारित ओभरमा ६ विकेट गुमाएर १ सय ३९ रनमात्र बनाउन सक्यो । नेपालका कप्तान डिगमसिंह चेम्जोङले सर्वाधिक ४७ रन बनाउँदा सागर पाण्डेले ३०, होमनाथ राईले १६ र डम्बर मगरले १३ रनको योगदान गरे । अन्यले दोहोरो अंकमा रन जोड्न सकेनन् । बलिङमा पाकिस्तानका महम्मद फियाजले २ विकेट लिए । महम्मद बिलाल र अदनान निसारले १-१ विकेट झारे । शतक बनाएका लतिफ म्यान अफ द म्याच चुनिए । शुक्रबारै समूह चरणको अन्तिम खेलमा भारतले बंगलदेशलाई ३० रनले हराएर अपराजित यात्रा कायम राख्यो । टस जितेर ब्याटिङ गरेको भारतले निर्धारित ओभरमा ३ विकेट गुमाई २ सय ३ रन बनायो । सौरभ मलिक र नकुल प्रजापतिले अर्धशतकीय इनिङ्स खेले । म्यान अफ द म्याचसमेत बनेका मलिकले ४८ बलमा १२ चौकाको सहयोगमा ८० रन बनाउँदा प्रजापतिले ३८ बलमा ६५ रन जोडा १३ चौका प्रहार गरे । परशुराम देशालेले पनि १९ बलमा ३१ रन योगदान गरे । बलिङमा बंगलादेशका मोहम्मद राजोन हुसेनले २ विकेट लिए । २ सय ४ रनको लक्ष्य पछयाएको बंगलादेशले ७ विकेट गुमाएर १ सय ७३ रनमात्र बनाउन सक्यो । बंगालीका लागि शाज्जाद हुसेनले सर्वधिक ५० रन प्रहार गरे । ३६ बलमा उनले ९ चौका हानेका थिए । जावेद अहमदले ३०, महम्मद मिथुनले १३ र महम्मद मोहिदुल इस्लामले १३ रन बनाए पनि अन्यले गतिलो स्कोर बनाउन सकेनन् । बलिङमा भारतका विश्वनाथ गौरव र मुकेश त्यागीले २-२ विकेट लिए ।